## Mazón: “542 jóvens han rebut un aval IVF per a la compra de la seua primera vivenda, la qual cosa ha permés l’adquisició d’immobles per valor de 40 milions”

*** Assenyala que en sis mesos s’han aprovat 366 operacions del Programa de garanties de l’IVF amb la concessió, per part de la Generalitat, de 4,3 milions d’euros en avals
* Destaca que l’objectiu d’esta iniciativa és facilitar l’accés al crèdit a jóvens d’entre 18 i 45 anys perquè “puguen salvar la barrera que suposa disposar d’una entrada per un mínim del 20 % del preu de la vivenda”
* Estos avals no suposen cap cost per al sol·licitant i permeten obtindre finançament per un import de fins al 95 % del preu de la vivenda**

**València.**

El president de la Generalitat, Carlos Mazón, ha destacat que un total de “542 jóvens de la Comunitat Valenciana s’han beneficiat de la línia d’avals de la Generalitat per a l’adquisició de la seua primera vivenda, la qual cosa ha facilitat la compra d’immobles per un valor conjunt de 40 milions d’euros”.

Així, en els primers sis mesos de vigència de la línia del programa de garanties de l’Institut Valencià de Finances (IVF) per a facilitar l’accés al crèdit a jóvens que tenen entre 18 i 45 anys s’han aprovat “366 operacions”. En concret, s’han dut a terme 182 actuacions en la província de València; 128, en la d’Alacant, i 56, en la província de Castelló, en un exemple que “la política de vivenda d’este Consell funciona”.

El màxim representant de l’executiu valencià ha assenyalat que “l’accés dels jóvens a un recurs residencial és una de les prioritats de la Generalitat en matèria de vivenda i per a fer-ho hem dissenyat diverses accions que possibiliten la seua incorporació al mercat immobiliari”.

Mazón ha afirmat que amb esta línia de l’IVF “estem oferint unes condicions més favorables al finançament perquè puguen salvar la barrera de disposar d’una entrada per un mínim del 20 % del preu de la vivenda”.

Este pla d’avals permet als compradors obtindre un préstec de fins al 95 % del preu de la vivenda, la qual cosa suposa un important suport per als qui desitgen accedir a la propietat.

El president ha posat de rellevància esta iniciativa, ja que “la compra d’una casa és un dels majors reptes per als qui comencen a construir el seu futur, per això des de la Generalitat treballem per a oferir solucions efectives que afavorisquen l’autonomia i el benestar de les noves generacions."

La línia d’avals de l’IVF per a jóvens, que compta per a l’exercici 2025 amb un pressupost inicial de 30 milions d’euros, permet als compradors obtindre un préstec de fins al 95 % del preu de la vivenda. Per a posar en marxa este programa l’IVF compta amb la col·laboració de 16 entitats bancàries que operen en la Comunitat Valenciana.

Els jóvens interessats han d’acudir a una d’estes entitats financeres a sol·licitar el préstec hipotecari i, una vegada preconcedit el crèdit, presenten la sol·licitud de l’aval a través de la seu electrònica de l’IVF. Les vivendes poden ser noves o usades, de venda lliure o de protecció pública, i han de destinar-se al domicili habitual. El preu d’adquisició de l’immoble, sense els gastos i els tributs inherents a l’operació, haver de ser igual o inferior a 277.000 euros.

**Solucions per a la compra i el lloguer de vivenda**

Mazón ha subratllat que l’executiu valencià continuarà treballant per a “fer front als desafiaments que presenta l’accés a la vivenda, especialment per a les persones jóvens i els col·lectius vulnerables, amb mesures que s’adapten a les necessitats del mercat i oferisquen solucions sostenibles a llarg termini, tant a la compra com al lloguer assequible.

En este sentit, ha recordat altres actuacions posades en marxa pel Consell com la reducció d’un 25 % de l’impost de transmissions patrimonials, que ha passat d’un tipus superreduït del 8 % al 6 % per a tots els jóvens de menys de 35 anys que compren una vivenda de fins a 180.000 euros.

Així mateix, cal fer referència al Pla Viu per a l’execució de vivenda assequible per als pròxims anys, així com el Decret de vivenda de protecció pública (VPP), que inclou una reserva mínima del 40 % de les promocions per a jóvens menors de 35 anys i l’ampliació del Bo Jove 2023-2024, entre altres mesures.

Fecha: 01/01/2025